

בס"ד
                 תפילת העמידה – שמונה עשרה
מדוע נקבע שבתפילת העמידה יהיו דווקא שמונה עשרה ברכות?
א. כנגד יח' אזכרות שבמזמור "הבו לה' בני אלים" תהילים פרק כט'

ב. רבי יוסף אומר כנגד יח' אזכרות שבקריאת שמע, וברכת המינים כנגד אחד.

ג. רבי תנחום כנגד יח' חוליות שבגב ,וברכת המינים כנגד חוליה קטנה שבגב.

ד. רבי יהושע בן לוי כנגד יח' מזמורים מראש תהילים עד "יענך ה' ביום צרה" פ"כ.

ה. רבי חנניה בשם רבי פנחס כנגד יח' פעמים שהאבות כתובים בתורה.

ו. כנגד יח' פעמים שמשה ואהרן שווים.

ז. רבי שמואל בר נחמני כנגד יח' ציווין שכתובים במשכן.

ח. כנגד יח' אזכרות שבשירת הים. 

ט. כנגד יח' פסוקים בעשרת הדברות.

י. כנגד יח' פעם שמתפללים בשבוע תפילת העמידה .

יא. כנגד יח' פעם שיש יראה אצל ה' בחומש.

יב. כנגד יח' פעם יראת השם שמוזכרים במשלי.

יג. כנגד יח' פעם שה' שומע תפילה שמוזכרים בחומש.



יד. חנה בתפילתה סידרה יח' ברכות.

טו. במזמור "יהי כבוד"  לפני "אשרי יושבי ביתך" יש יח' פסוקים ויש יח' אזכרות ואנשי כנה"ג תיקנו את המזמור כנגד התפילה.
 מזמור זה הוא אוסף פסוקים ממקומות רבים בתנ"ך.
טז. יח' ברכות השחר כנגד יח' ברכות. והנותן ליעף כח כנגד ברכת המינים.

יז. בתפילת "ובא לציון" יש יח' אזכרות כנגד יח' ברכות.

יח. הברכות האמצעיות =הבקשות בתפילת היח' הם כנגד ה"אבינו מלכינו"
.

      משמעות  י"ח הברכות בתפילת העמידה,  טעמם ותכליתם הם בקשר שבין   תפילת העמידה  לגופו של אדם, לאבות, ולדוד המלך ועוד.
א. מזמור כט בתהילים שבו מופיעים י"ח אזכרות מזכיר לאדם העומד בתפילת העמידה את מעמד הר סיני ואת קבלת התורה מתוך "קול ה' חוצב להבות אש".
ב. י"ח האזכרות שבקריאת שמע מביאות את המתפלל לקבלת עול מלכות שמים כמו בקריאת שמע.
ג. האדם העומד בפני בוראו צריך לעבדו בהכנעה. מכאן החיוב ההלכתי להשתחוות ארבעה פעמים בתפילת העמידה. ככל שאדם בדרגה גבוהה יותר כך ההכנעה צריכה להיות גדולה. ולכן מלך המתפלל את תפילת העמידה , מתחילת התפילה ועד סופה הוא צריך לכרוע
. ההכנעה באה לידי ביטוי בהשתחוות עד שחוליות הגב ירגישו זאת. בזה אנו מבינים את משמעות י"ח ברכות כנגד ח"י חוליות הגב. 
ד. דוד המלך הכותב את ספר תהלים מתוך מצוקה ורדיפות מלמדנו שרק לאחר י"ח מזמורים מגיעים לכך "שה' יענך ביום צרה".("למה רגשו גויים", "ואשרי איש" נחשבים מזמור אחד ו"משאת המלך" על תהילים א, א אומר שהם כנגד ולמלשינים     והרמת קרן הצדיקים )
ה. התפילות ,שחרית , מנחה וערבית תיקנו האבות. האבות מוזכרים ביחד 18 פעם . יש כאן משמעות כפולה 1. החיבור של האבות בתפילתם לה' . אברהם בתפילתו על סדום. יצחק בתפילתו בשדה . ויעקב בבית אל שיינצל מאחיו .2 משמעות נוספת שחיבור של האבות בתורה מראה על ברית אבות. ברית אבות לא תמה גם אם זכות אבות כן תמה
. ענינו של דבר שהעומד בתפילה מתחבר לאבות ולבריתם וממשיך את בריתם בתפילתו.
ו. משה ואהרן גואלים את ישראל . הביטוי הושוו ,שבי"ח מקומות הקב"ה פונה אל שניהם. המהרז"ו על המדרש אומר שהם המבקשים רחמים על ישראל.
ז. י"ח הפעמים שה' מצווה במשכן רומזים לנו שתפילות במקום קרבנות. ובמשכן עבודת הקרבנות בו היא העיקר.
ח. שירת הים המבטאת את השמחה המתפרצת, מזכירה לנו את המדרש האומר שעד כה כל מי שניצל לא הודה, וזה גנאי. ועתה מודים בנ"י להקב"ה על הצלתם כך ראויים אנו להודות לאחר שימלא ה' את בקשתנו בתפילת העמידה.
ט.  י"ח הפסוקים שבעשרת הדברות מבטאים את כל תרי"ג המצוות כפי שמביא זאת הרס"ג. כך תפילת השמונה עשרה  היא התמצית של כל התפילה.
י. סך התפילות במשך השבוע הם י"ח. והנלע"ד , לומר לנו שבכל תפילת עמידה אנו מצרפים לתפילה הקודמת ולתפילה שלאחר מכן כדי לדעת שיש כאן רצף המביא בס"ד גם לתוצאות.
יא. מטרת תפילת העמידה היא בקשת הצרכים, אך צריך לזכור שהמבקש צריך להשתנות וכיצד ישתנה? רק כאשר יראה את ה' לנגדו. בבחינת "שיוויתי ה' לנגדי תמיד".
יב. העומד בתפילה זוכר שתחילת הבקשות ב"אתה חונן לאדם דעת" .דוד המלך בתהילים מלמדנו  ש"ראשית חכמה יראת השם..." (תהילים קיא ,י) ושלמה בנו מלמדנו "ראשית חכמה קנה חכמה...". (משלי ד, ז)
יג. תפילתו של אדם ביום יום צריכה להיות קשורה לתפילות שבעבר . החיבור דרך י"ח פעמים שהקב"ה שומע תפילה  כפי שכתוב בתורה , וזה מוסיף כוח לתפילתו. 
יד. חנה יודעת לקרוע את גזר דינה. הגמרא בברכות מתארת עד כמה נדחקת חנה שתפילתה תתקבל. היא מלמדת אותנו עד כמה צריך להתאמץ התפילה. 
טו. תקנת אנשי כנסת הגדולה לומר מזמור זה המכיל פסוקים ממקומות שונים ויש בו י"ח אזכרות  כנגד תפילת העמידה נלע"ד לקחת מכל המקומות שהפסוקים מובאים כמו שאדם מגיע לתפילה ממקומות שונים ומעניינים שונים ואז כמופיע בפסוק המסיים  יזכור "ה' הושיע המלך יעננו ביום קראנו". כשקוראים אל ה' באמת אזי הוא שומע. בבחינת קרוב ה' לכל קוראיו לכל אשר יקראוהו באמת.
טז. ברכות השחר מבטאות את הודאות האדם לבוראו על כל מה שניתן לו ביום החדש.  נלע"ד שאדם צריך להרגיש גם את ההתחדשות בתפילת העמידה. 
יז. תפילת "ובא לציון" יש בה מהבקשות שבתפילת עמידה , הם מוזכרות במילים דומות ב"ובא לציון". כשם שבעמידה יש קדושה כך יש גם קדושה דסדרא (כפי שמופיע בסוטה מט.)
יח . אנו רוצים שתפילנו ובקשותינו יתקבלו ולא מספיק שנסמן שהתפללנו. לכן אנו נזכרים בתפילת התנא הגדול רבי עקיבא "אבינו מלכינו" . שנזכה לעבוד את הקב"ה בלבב שלם אמן. 
                                          מלוקט מכמה ספרים  -   דוד הורן
   



� תוספתא ברכות פרק ג,(כה). ברכות דף כח' ע"ב . ירושלמי ברכות פרק ד, הלכה ג. ואחד כנגד "א-ל הכבוד".


� בבלי ברכות דף כח' ע"ב.


� בבלי ברכות דף כח' ע"ב.


� ירושלמי תענית פרק ב הלכה ב. ובירושלמי תענית פרק ב הלכה ה. ובירושלמי ברכות פרק ד הלכה ג.


� ירושלמי ברכות פרק ד' הלכה ג. מדרש תנחומא וירא פרק א' מביא השמועה רבי שמואל בר נחמן.


� מדרש במדבר רבה פ"ב, א.


� ירושלמי תענית פרק ב, הלכה ה. ותפילה במקום קרבנות (ויקרא רבה א ,ח)


� דוד אבודרהם, אבודרהם השלם, הוצאת אושא ירושלים תשכ"ג עמ' י.


� אבודרהם ,שם .


� אבודרהם, שם.


� אלעזר מגרמיזא, הרוקח הגדול, הוצאת אוצר הפוסקים ירושלים תשכ"ז, ס' שכג. עמ' ריח.


� רוקח שם שם עמ' ריח..


� רוקח שם, שם. עמ' ריח.


� ילקוט שמעוני שמואל.....וברוקח ס' שכו בשם מדרש ויכולו הפירוט שונה. וכן באבודרהם עמ' קח'. 


� שער בכולל לבעל התניא בשם הארי'.


� ספר אהל דוד ח"ג הוספות.


� זו תפילה קטנה כנגד המאחרים .אבודרהם עמ' קכה.


� בסידור עבודת ישראל מובא שחלק מ"אבינו מלכינו" מקביל לתפילת העמידה (ע"פ הגמרא בתענית כה ע"ב)


� בבלי ברכות לד ע"ב, בירושלמי ברכות י עמ' ב מופיע בשינוי. 


� בבלי שבת נה ע"א. לעומת מדרש ויקרא רבא (וילנא) פרשה לו ד"ה ו' עד מתי "לעולם זכות אבות קיימת". 





